c: text/html

text:
Fraccion AVP
ORANJESTAD (AAN): Ex lider di partido MEP, sr Nelson Oduber tabatin uza un dicho politico den pasado cu ta bisa: “tin politico cu kier gaña muri pa mira kendenan ta bin na su entiero” y ta esaki nos a mira den ultimo dia, ora cu Minister Otmar Oduber a bin dilanti pa denuncia Gobierno di AVP, cu no haci trabao di mantencion di e seccion bieu di edificio di gobierno for di 8 aña pasa.
Fraccion di AVP ta mustra cu e declaracion di e ex Minister di Gabinete Mike Eman, mester por sa miho cu esey, ya cu ta su persona mes a yuda traha duro hunto cu boluntarionan na 2009, pa drecha e edificio historico di Gobierno back, despues cu gobierno di su gobierno actual, MEP a bandona esaki y tabata a punto di bende e edificio aki.
A sigui mustra cu ta e actual Minister O. Oduber aki a critica y cuestiona e forma con gobierno di MEP den pasado kier a bende e patrimonio di pueblo aki, y a plama e gobierno geel tur caminda rond di e isla.
Hunto cu boluntarionan Minister Oduber a traha duro pa drecha e edificio aki caminda gobierno di AVP a traha pa desaroyo y progreso di nos pais, pa sigur shete aña largo, prome cu e gabinete a muda pa e edificio di Cocolishi.
Minister O. tabata bon na altura di e maneho cu a worde hiba pa Gabinete Mike Eman, e plannan cu tabatin pa restauracion di e oficina di gobierno, cu mientras tanto a worde declara como monumento oficial y cu ta preveni cu den futuro gobierno MEP-POR lo por bende esaki sin mas.
Plannan di restauracion tabata bon conoci pa su persona kende a bay traha den Cocolishi sin nunca mira atras y pa colmo e tabatin dos oficina den un di e seccionnan cu si a worde restaura caba den e edificio bieu.
Su departamento di publicidad a traha pa Minister Oduber den un sector cu a worde restaura y drecha prome cu el a bandona gobierno di AVP y pa despues bay traha cu e mesun partido MEP cu a laga e edificio atras den un estado deplorabel y decai, caminda hasta O. Oduber mes a bin yuda verf, pone tapijt y duna un man na su reapertura na 2009.
E seccion cu Minister O. Oduber di gobierno di MEP awor a señala ta dos seccion cu ya no tabata worde uza y a muda tur e departamentonan sea pa e edificio di Cocolishi of otro luga sperando riba inicio di trabaonan di restauracion.
Ta den mesun seccion cu Minister O. Oduber a ilustra den su articulo cu ta decai, su persona a tene cantidad di conferencia di prensa como Minister di Turismo di Gabinete Mike Eman II y si sigui su ponencia, anto su persona tin cu carga mesun responsabilidad pa loke e mes ta trece dilanti e comunicado di fraccion di AVP ta señala.

robotstxt: allowed

filter: keep


text:
Caso Kiprollade trata den Corte di Apelacion
Dialuna, 10 di Juli, pa 9 or y 30 di mainta, a tuma luga e caso di apelacion di e trio R.H. Hulandes biba...
Caso kiprollade lo wordo trata un biaha mas na Aruba
Dialuna dia 10 di Juli, 2017, pa 9.30 di mainta, Corte di Apelacion lo ta na Aruba pa trata e caso di e euronan...
Resumen di casonan den Corte di Prome Instancia
Aki ta sigui un resumen di casonan den corte pa dianan 6 y 7 di Juli proximo. Corte di Prome Instancia 6 juli 2017 Pa 8’or...
Juffrouw Suki a gana caso contra minister Michelle Hooijboer
Dialuna 3 Juli, hues a dicta den e caso cu juffrouw Suki a entama contra Minister di Enseñanza, Michelle Hooijboer, un caso cu a...
Ex- guardia di CEA condena na trabao comunitario
Diahuebs Corte den Prome Instancia a trata e caso contra di e ex- guardia di CEA, D., kende ta wordo acusa di a menasa...
Menor cu a venena familiar a presenta den Corte
Diabierna mainta, a presenta dilanti di hues e E.T.S., kende ta wordo acusa di asesinato di un persona riba 22 di November 2016, door...
Resumen di casonan den Corte di Prome Instancia riba 23 Juni
Aki ta sigui un resumen di casonan den corte di Prome Instancia, riba dia 23 di Juni, 2017. Pa 8’or y 15 di mainta, e...
Aki ta sigui resumen di e casonan den Corte di Prome...
Pa 8 or y 15 E.E.D. lo presenta den Corte pa skucha su sentencia. Pa 8 or y 15 J.A.C lo presenta den Corte pa...
OPPA a interpreta su propio statuto robes
Hues a dicta den e caso entre Franklin Kock y OPPA na fabor di e prome, debi cu OPPA a interpreta su propio statuto...
Hues no ta reconoce directiva nobo di PDR
Awe mainta Hues a duna su decision pa loke ta trata e reconocimento di e directiva nobo di PDR, a base di e Reunion...
Caso Meta Corp vs Gobierno/ABC suspende pa diamars
Diabierna Hues a trata e caso cu Meta Corp. a entama contra di pais Aruba, pa asina forsa gobierno a cumpli cu otorgacion di...
Resumen di e casonan den Corte di Prome Instancia pa dia...
Aki ta sigui un resumen di e casonan den Corte di Prome Instancia pa dia 16 di Juni, 2017. Pa 8 or y 15, e...
Total di 17 persona sentencia pa incumplimento di declaracion di Belasting
Dia 23 di Mei ultimo, Corte den Prome Instancia a tene varios sesion special di casonan fiscal. Pa e sesionnan aki a dagvaar e...
Aki ta sigui resumen di e casonan den Corte di Prome...
Pa 8 or y 30 di mainta, e sospechoso L.B.T. lo aparece dilanti di Hues. T. ta wordo acusa di a menasa un persona...
Andin Bikker: Declara directiva nobo di PDR no adminisibel
Diamars mainta a tuma luga den Corte e caso PDR bou liderasgo di Sr. Alfonso Tromp, Kamer van Koophandel y Sr. mr. Andin Bikker,...
Camara di Comercio mester inscribi directiva actual di Democracia Real
Diamars mainta a tuma luga e caso caminda e grupo di Alonso Tromp y demas hendenan cu ta forma parti di e bestuur nobo...
Homber cu a comete destruccion mester bay un curso di Anger...
Diahuebs 8 di Juni, Corte den Prome Instancia a trata e caso contra di e Cubano G.C.R. kende ta wordo acusa di a comete...
Resumen di Casonan den Corte di Prome Instancia pa dia 9...
Aki ta sigui un resumen di e casonan den Corte di Prome Instancia pa dia 9 di Juni 2017 Pa 8 or y 15, e...
Resumen di Casonan den Corte di Prome Instancia pa dia 8...
Aki ta sigui un resumen di casonan den Corte di Prome Instancia pa dia 8 di Juni 2017. Pa 8 or y 30, e sospechoso...
Homber cu a maltrata su baby di 7 siman sentencia na...
Diabierna 2 di Juni, Corte di Prome Instancia a trata e caso contra di e sospechoso di inicial J.T., di 28 aña, acusa di...


text:
Strès i e Serebro
Kon Meditashon Trasendental por baha strès i mehorá funkshonamentu serebral.
Kon strès ta hasi daño na e serebro
Strès, preshon, kansansio, kome malu, alkohòl, i droga ta daña konekshonnan neuronal di e serebro entre e kortex prefrontal – osea Direktor Ehekutivo – i sobrá di e serebro. Ora bo ta demasiado kansá òf bou di strès mental òf físiko intenso, e serebro ta desviá di su sirkuitonan ehekutivo frontal rashonal ku ta esnan mas haltu i mas evolushoná. Komo konsekuensia, bo ta respondé na demandanan diario sin pensa; bo ta tuma desishon impulsivo, foi un bista limitá. Ora e Direktor Ehekutivo retirá, emoshonnan fuerte, manera miedu i rabia ta tuma kontròl, pintando bo bista di mundo negativamente.
Kon MT ta optimalisá e serebro
E téknika pa baha strès, no-religioso di Meditashon Trasendental (MT), ta duna eksperensia di sosiegu alerto, ku ta baha strès, fortifiká komunikashon entre cortex prefrontal di e selebre i diferente area di e serebro, i ta desaroyá funkshonamentu kompletu di e serebro. Komo resultado, e praktikadó di Meditashon Trasendental ta mustra funkshonnan ehekutivo mas fuerte, ku mas pensamentu ku propósito i toma di desishon ku vishon pa futuro. Ora e Direktor Ehekutivo ta kompletamente presente, e respuesta emoshonal na mundu ta mas balansá i apropiá.
Funkshonamentu ehekutivo débil
- Pensamentu débil
- Komportashon impulsivo, reaktivo
- Toma di desishon ku bista limitá
- Memoria di trabou pober
- Atenshon distraí
- Abusu di droga i alkohòl
- Pensamentu i aktuashon no-étiko
Funkshonamentu ehekutivo fuerte
- Pensamentu fleksibel, ku propósito
- Komportashon pro-aktivo, no-impulsivo
- Toma di desishon ku vishon pa futuro
- Memoria di trabou ekselente
- Atenshon fihá, enfoká
- Sin abusu di droga of adikshon
- Pensamentu i komportashon étiko
Fisiologia di strès
- Kansansio
- Preshon haltu
- Problema ku kome i drumi
- Sistema inmunológiko débil
Fisiologia salú
- Energia i vitalidat
- Sistema kardiovaskular adekuá
- Fisiologia balansá
- Funkshonamentu imunológiko fuerte
Emoshon no-balansá
- Outo-estima i outo-konfiansa abou
- Preokupashon, ansiedat, i miedu
- Emoshon superfisial i partí
- Relashon no stabil
- Depreshon
Emoshon balansá
- Outo-konfiansa i outo-estima sigurá
- Sintimentu di seguridat i pas
- Kompashon i empatia pa otro
- Relashon interpersonal saludabel
- Felisidat i optimismo
Investigashon Sientífiko


text: Ayera mainta a presentá den sala di korte e hòmber S.C. (28) na se na Kòrsou, sospecha di a maltratá su pareha riba 16 di Febrüari 2016 ku un Fa i tambe ku un waya di koriente. Tambe e la menasa e dama di morto. Wes a puntra e sospechoso kiko por a pone kere ku e por bati un persona i voral un hende muhé un su fa? E sospechoso a kuminsá konta ku e la yega for di trabou e dia di e suseso, i a kita su paña di trabou i sinta na mesa. E yama e dama i puntr’é konta bariendo ku nan relashon? E dama a kontesta ku bon. E l bisa e dama bo ta gaña debí ku e tabata tin prueba den su telefon ku e dama tabata papia ku un otro persona. Segun e sospechoso e dama tabata uza su kòmpiuter di trabou pa e komuniká ku e otro persona ku e mester tabata tin un relashon amoroso kuné. Nan a papia i e dama a bisé ku esaki no ta bèrdat pero e sospechoso C . tabata bisa e dama konstante pa stòp di gaña. E la disidí di duna e dama un chèns mas i despues di algun dia e la bolbe haña konisashon di e dama ku e otro hòmber. E la atmití ku dia 16 di Febrüari ora ku e la bolbe haña e pruebanan e la rabia hopi mes i ku mester a kue su Fa i dal e dama un biaha so. Pero segun deklarashon di e dama ta 10 biaha e hòmber lo mester a batié. Na e momentu ei e la bisa e dama pa e piki su pañanan i e bai kas di su mama òf serka e otro hòmber ku e tin. Pero e dama a ninga di bai. Ora ku e la bai kue su laptop di trabou i bisa e dama mi mes ta bai tene kontakto ku e hòmber bisé bin buskabu, e dama e kue e laptop i kibra esaki. E sospechoso a bisa ku e la rabia masha i ku esaki a pone bira asina agresivo i dal e dama ku e fa i despues tambe ku un waya di koriente. Segun deklarashon di polis e dama tabata tin diferente plek blou na su kurpa debí na e slanan ku e la haña. Wes a keda puntra e sospechoso si e ta haña ta válido pa bati un dama ku un fa pa kualke motibu, i e sospechoso a bisa ku no. Ku na kousa di henter e situashon aki la pèrdè su trabou i ku ta hopi difísil pa e por a haña un otro trabou. Fiskal a haña prueba e echonan kontra e hòmber ya ku e mes a deklará esakinan. Fiskal a pidi 6 luna di prizon kondishonal i 2 aña di prueba. Wes a bai i akuerdo ku e petishon pero a eksigí pa e bai reklasering pa un tratamentu pa asina e kaso aki no bolbe ripití.


text:
APENDIX
Kico Seol y Hades Ta?
BIJBEL, den su idiomanan original, ta uza e palabra Hebreo sheʼóhl y su ekivalente Griego haí·des mas cu 70 biaha. Ambos palabra tin di aber cu morto. Algun traduccion di Bijbel ta traduci nan como “graf”, “fierno” of “buraco.” Sinembargo, den mayoria idioma no tin palabra cu ta transmiti e sentido exacto di e palabranan Hebreo y Griego aki. Pesei tin Bijbel, entre nan Beibel Santu, ta uza e palabranan “Seol” y “Hades.” Kico e palabranan aki realmente ta nifica? Laga nos tuma nota con nan ta ser uza den diferente texto di Bijbel.
Eclesiastes 9:10 ta declara: “No tin ni actividad ni planificacion ni sabiduria den Seol, caminda bo ta bai.” Acaso esaki kiermen cu Seol ta referi na e luga di un graf spesifico of individual? No. Ora Bijbel ta referi na un luga spesifico di entiero, of un graf, e ta uza otro palabranan Hebreo of Griego, no sheʼóhl ni haí·des. (Genesis 23:7-9; Mateo 28:1) Ademas, Bijbel no ta uza e palabra “Seol” pa un graf caminda nan a dera varios persona hunto, manera un kelder di famia of un graf masal.—Genesis 49:30, 31.
Na ki tipo di luga “Seol” ta referi anto? E Palabra di Dios ta indica cu “Seol” of “Hades” ta referi na mucho mas cu asta un graf masal grandi. Por ehempel, Isaias 5:14 ta remarca cu Seol ta “hancho y a span su boca habri sin midi.” Aunke Seol, na moda di papia, a traga masha hopi hende morto, ta parce cu semper e ta anhela pa haya mas. (Proverbionan 30:15, 16) Distinto for di cualkier luga di entiero literal, cu por carga solamente un cantidad limita di morto, ‘Seol nunca tin basta.’ (Proverbionan 27:20) Es decir, Seol no ta yena nunca. E no tin limite. Pues anto, Seol of Hades no ta un luga literal na un sitio spesifico. Mas bien e ta e graf comun di humanidad, e luga figurativo caminda mayoria hende ta drumi den morto.
Bijbel su siñansa di resureccion ta yuda nos haya un comprondemento mas penetrante di e nificacion di “Seol” y “Hades.” E Palabra di Dios ta asocia Seol y Hades cu e tipo di morto for di cua lo tin un resureccion. * (Job 14:13; Echonan 2:31; Revelacion 20:13) E Palabra di Dios ta mustra tambe cu e mortonan den Seol, of Hades, ta inclui no solamente hende cu a sirbi Yehova sino tambe hopi hende cu no a sirbie. (Genesis 37:35; Salmo 55:15) Pesei Bijbel ta siña cu lo bai tin “un resureccion di tanto e hustonan como e malbadonan.”—Echonan 24:15.
^ par. 4 Na contraste, segun e descripcion di Bijbel, e mortonan cu lo no haya resureccion no ta den Seol of Hades, sino den “Gehena” (traduci den Beibel Santu como “fierno” na Mateo 5:30; 10:28; 23:33). Mescos cu Seol y Hades, Gehena no ta un luga literal.


text:
CAPITULO 16
Nos Ta Reuni pa Adora Dios
1. Ki yudansa e discipelnan a haya ora nan a reuni, y dicon nan tabatin mester di dje?
UN POCO despues di e resureccion di Hesus, su discipelnan a reuni pa anima otro. Pero e portanan di e luga caminda nan tabata reuni tabata gelock, ya cu nan tabatin miedo di nan enemigonan. Nan miedo sigur a kita ora Hesus a presenta meymey di nan y bisa nan: “Ricibi spirito santo.” (Lesa Juan 20:19-22.) Mas despues, e discipelnan a bolbe reuni, y Jehova a drama su spirito santo riba nan. Esey sin duda a fortalece nan pa haci e trabou di predica cu tabatin nan dilanti.—Echo. 2:1-7.
2. (a) Con Jehova ta duna nos fortaleza, y dicon nos tin mester di dje? (b) Dicon e areglo di Adoracion Como Famia ta asina importante? (Wak e nota y e cuadro “ Adoracion Como Famia.”)
2 Nos ta confronta casi e mesun retonan cu nos rumannan di e prome siglo. (1 Ped. 5:9) Tin biaha algun di nos por tin miedo di hende, y nos tin mester di e fortaleza cu Jehova ta duna pa nos por persevera den e trabou di predica. (Efe. 6:10) Nos ta haya e fortaleza ey mediante nos reunionnan. Actualmente, nos tin e oportunidad di asisti na dos reunion instructivo tur siman: E Reunion Publico y e Estudio di Toren di Vigilancia y tambe e reunion den siman cu yama Nos Bida y Sirbishi Cristian. * Tambe nos ta disfruta di cuater evenemento anual: un congreso regional, dos asamblea di circuito y Conmemoracion di e morto di Cristo. Dicon ta asina importante pa nos asisti na tur e reunionnan ey? Kico ta e historia di nos reunionnan? Y kico nos actitud relaciona cu e reunionnan ta revela?
Dicon Nos Ta Reuni?
3, 4. Kico Jehova ta rekeri di su pueblo? Duna algun ehempel.
3 Semper tabata un rekisito di Jehova pa su pueblo reuni pa ador’e. Por ehempel, na 1513 prome cu Cristo, Jehova a duna su Ley na e nacion di Israel. Segun e Ley ey, nan mester a warda un sabbat semanal, ya asina cada famia por a adora Jehova y siña tocante e Ley. (Deu. 5:12; 6:4-9) Ora e Israelitanan a sigui e mandamento ey, esey a fortalece famianan, y e nacion den su totalidad a keda limpi y fuerte den sentido spiritual. Ora e nacion a keda sin sigui e Ley—neglishando por ehempel e rekisito di reuni regularmente pa adora Jehova—nan a perde e aprobacion di Dios.—Lev. 10:11; 26:31-35; 2 Cro. 36:20, 21.
4 Pensa tambe riba e ehempel cu Hesus a pone. E tabatin custumber di bay sinagoga tur siman riba sabbat. (Luc. 4:16) Despues di su morto y resureccion, su discipelnan a sigui cu e custumber di reuni regularmente maske nan no tabata bou di e ley di sabbat mas. (Echo. 1:6, 12-14; 2:1-4; Rom. 14:5; Col. 2:13, 14) Na e reunionnan ey, e cristiannan di e prome siglo no solamente a haya instruccion y animacion sino tambe nan a ofrece sacrificio di alabanza na Dios mediante nan oracion-, comentario- y canticanan.—Col. 3:16; Heb. 13:15.
5. Dicon nos ta asisti na reunionnan semanal y na asamblea- y congresonan anual? (Wak tambe e cuadro “ Reunionnan Anual Cu Ta Uni e Pueblo di Dios.”)
5 Esey ta conta pa nos tambe. Ora nos ta asisti na nos reunionnan semanal y na nos asamblea- y congresonan anual, nos ta demostra cu nos ta apoya e Reino di Dios, nos ta ricibi fortaleza for di Dios su spirito santo y nos ta anima otro rumannan cu nos expresionnan di fe. Mas importante ainda, nos tin e oportunidad di adora Jehova. Con? Mediante nos oracion-, comentario- y canticanan. Kisas e manera cu nos ta tene nos reunionnan ta un poco diferente for di e manera cu e Israelitanan y e cristiannan di e prome siglo tabata haci esey, pero nan tin e mesun importancia. Laga nos ban wak e historia di nos reunionnan.
Reunionnan Semanal Ta Stimula Nos pa “Mustra Amor y Haci Bon Obra”
6, 7. (a) Kico ta e meta di nos reunionnan? (b) Con e reunionnan tabata varia di un grupo pa otro?
6 Ora Ruman Charles Taze Russell a cuminsa busca e berdad cu tin den e Palabra di Dios, el a mira cu tabata necesario pa reuni cu otro hende cu tabatin e mesun meta. Na 1879, Russell a skirbi: “Ami, den compania di mas hende di Pittsburgh, a organisa un klas di Bijbel pa investiga e Scritura. Nos ta reuni tur diadomingo.” Lectornan di E Toren di Vigilancia tambe a ser anima pa reuni, y na 1881, nan tabata tene reunion tur diadomingo y diaranson na Pittsburgh, Pennsylvania. E Toren di Vigilancia di november 1895 a bisa cu e meta di e reunionnan ey tabata pa anima “cristiannan pa asocia cu otro y stima otro” y pa duna esnan presente oportunidad pa encurasha otro.—Lesa Hebreonan 10:24, 25.
7 Pa hopi aña, e manera di organisa e reunionnan di e Studiantenan di Bijbel tabata varia di un grupo pa otro. Tambe e cantidad di biaha cu nan tabata reuni tabata varia. Por ehempel, un carta cu a keda publica na 1911, di un grupo na Merca, a bisa: “Nos ta tene por lo menos cinco reunion tur siman.” Nan tabata tene e reunionnan ey riba dialuna, diaranson, diabierna y dos biaha riba diadomingo. Anto un carta cu a keda publica na 1914, di un grupo na Africa, a bisa: “Nos ta tene reunion dos biaha pa luna, di diabierna pa diadomingo.” Pero cu tempo nos a haya mas instruccion tocante con mester tene e reunionnan. Laga nos repasa brevemente e historia di cada reunion.
8. Kico tabata algun topico cu nan a trata den e prome discursonan publico?
8 Reunion Publico. Na 1880, un aña despues cu Ruman Russell a cuminsa publica E Toren di Vigilancia, el a imita e ehempel di Hesus y a cuminsa cu un gira di predicacion. (Luc. 4:43) Durante e tempo ey, Ruman Russell a establece e patronchi pa loke a bira awor nos Reunion Publico. E Toren di Vigilancia cu a anuncia e gira, a bisa cu gustosamente Russell “lo duna discurso tocante ‘Asuntonan Relaciona cu e Reino di Dios’ durante reunionnan publico.” Na 1911, despues cu a forma varios klas, of congregacion, den diferente pais, cada congregacion a ser anima pa manda oradornan capacita na areanan den bisindario pa duna un serie di seis discurso riba topiconan manera huicio y e rescate. Na final di cada discurso, nan tabata anuncia tanto nomber di e orador como tema di e discurso di e siguiente siman.
9. Con e Reunion Publico a cambia a traves di añanan, y con bo por mustra aprecio pa e reunion aki?
9 Na 1945, E Toren di Vigilancia a anuncia cu ta bay cuminsa cu un campaña mundial cu lo presenta un serie di ocho discurso biblico cu lo trata “problemanan urgente di nos era” den e Reunion Publico. Pa hopi decada, oradornan asigna a uza no solamente e topiconan cu e esclavo fiel a prepara sino tambe nan a duna discursonan cu nan mes a traha. Pero na 1981, tur orador a haya instruccion pa basa nan discursonan riba e boskehonan cu e congregacionnan a ricibi. * Te cu 1990, algun di e boskehonan pa discurso publico a inclui participacion di auditorio of demostracion; pero e aña ey a ahusta e instruccionnan, y djey pa dilanti discursonan publico no a inclui niun di e cosnan ey mas. Na januari 2008 tabatin un ahuste mas ora cu a reduci discurso publico di 45 minuut pa 30 minuut. Aunke a traves di añanan tabatin varios cambio, discursonan publico bon prepara ta sigui edifica fe den e Palabra di Dios y educa nos tocante varios aspecto di e Reino di Dios. (1 Tim. 4:13, 16) Con abo por mustra aprecio pa e reunion aki? Door di invita e hendenan cu bo ta rebishita y otro personanan cu no ta testigo di Jehova pa bin tende e discursonan importante ey basa riba Bijbel. Bo ta haci esey cu entusiasmo?
10-12. (a) Con e Estudio di Toren di Vigilancia a cambia a traves di tempo? (b) Kico ta bon pa nos puntra nos mes?
10 Estudio di Toren di Vigilancia. Na 1922, ruman hombernan cu e tempo ey nan tabata yama peregrino a recomenda pa tene un reunion regularmente pa studia E Toren di Vigilancia. Peregrinonan tabata sirbidornan manda pa Sociedad Watch Tower pa duna discurso na e congregacionnan y pa dirigi e trabou di predica. E organisacion a acepta e sugerencia aki, y na cuminsamento e rumannan tabata tene e estudio di E Toren di Vigilancia tur siman, sea meymey di siman of riba diadomingo.
11 E Toren di Vigilancia di 15 di juni 1932 a uza e estudio cu nan ta tene na Cas di Betel como ehempel pa duna mas instruccion tocante con mester a dirigi e reunion aki. A base di esey e articulo a bisa cu ta un ruman homber mester dirigi e reunion. Tres ruman homber por a sinta dilanti den e sala di reunion y lesa e paragrafnan beurt pa beurt. E tempo ey, e articulonan no tabatin pregunta, pues e conductor a haya instruccion pa pidi esnan presente haci pregunta tocante e informacion cu nan tabata analisa. Despues di esaki, e conductor tabata duna esnan den auditorio oportunidad pa contesta e preguntanan ey. Si ainda tabata falta mas clarificacion, e conductor mester a duna un splicacion “kort maar krachtig.”
12 Na principio, cada congregacion tabatin mag di scoge cua revista e mayoria kier a studia. Pero E Toren di Vigilancia di 15 di april 1933 a sugeri pa tur congregacion uza e edicion actual. Na 1937, nan a haya instruccion pa tene e estudio riba diadomingo. E Toren di Vigilancia di 1 di october 1942 a publica otro cambio cu nan mester a haci na e reunion. E prome cambio cu e revista a anuncia ta cu awor lo tin pregunta na final di cada pagina di e articulonan di estudio y cu mester uza e preguntanan ey. Despues, e revista a bisa cu e reunion mester dura un ora. Tambe el a anima e rumannan cu ta duna contesta pa expresa nan mes “cu nan propio palabra” en bes di lesa for di e paragraf. Esaki ta e manera cu ainda nos ta tene e reunion aki. Y te awe e Estudio di Toren di Vigilancia ta e reunion principal cu e esclavo fiel ta uza pa percura cuminda spiritual na e debido tempo. (Mat. 24:45) Ta bon pa cada un di nos puntra nos mes: Mi ta prepara tur siman pa e estudio di E Toren di Vigilancia? Mi ta haci esfuerso pa duna comentario?
13, 14. Conta e historia di Estudio di Bijbel di Congregacion, y menciona kico abo ta gusta di e reunion aki.
13 Estudio di Bijbel di Congregacion. Meymey di e decada di 1890, despues cu a publica varios volumen di e serie Millennial Dawn, Ruman H. N. Rahn, un Studiante di Bijbel cu tabata biba na Baltimore (Maryland, Merca), a sugeri pa organisa grupo pa studia Bijbel y yama nan “Dawn Circles” (Grupo di Aurora). Na prome instante, nan kier a wak si e reunionnan ta bay bon. Hopi biaha tabata tene esakinan den casnan priva. Pero ya pa september 1895 tabata tene e Dawn Circles cu exito den un gran cantidad di stad na Merca. Pesey E Toren di Vigilancia di e luna ey a sugeri pa tur studiante di e berdad tene e reunionnan ey. E articulo a bisa cu e ruman cu ta dirigi e reunion mester ta un bon lesador. E mester a lesa un frase y despues duna esnan presente oportunidad pa comenta of haci pregunta. Despues cu el a lesa tur e frasenan di un paragraf y a analisa nan, e mester a busca e textonan biblico menciona y lesa nan. Na final di e capitulo, cada persona presente mester a duna un resumen breve di e informacion.
14 E nomber di e reunion aki a cambia varios biaha. E tabata conoci como Gruponan di Berea pa Estudio di Bijbel, referiendo na e hendenan di Berea di e prome siglo, kendenan a analisa e Scritura cuidadosamente. (Echo. 17:11) Cu tempo e nomber a bolbe cambia y a bira Estudio di Buki di Congregacion. Awor e yama Estudio di Bijbel di Congregacion, y henter e congregacion ta reuni na Salon di Reino, en bes di den grupo na casnan priva. A traves di decadanan, nos a uza varios buki, foyeto y hasta articulo di E Toren di Vigilancia durante e estudio ey. For di cuminsamento a anima tur esnan presente pa participa den e reunion. E reunion aki a yuda nos haya un conocemento mas profundo di Bijbel. Abo ta prepara regularmente pa e reunion aki y ta haci bo best pa participa den dje?
15. Kico tabata e proposito di e Scol di Ministerio Teocratico?
15 Scol di Ministerio Teocratico. Carey Barber, kende e tempo ey tabata sirbi na e oficina principal na Brooklyn, New York, a bisa: “Dialuna anochi, 16 di februari 1942, tur ruman homber cu tabata miembro di e famia di Betel di Brooklyn a haya invitacion pa inscribi den loke despues a bira conoci como e Scol di Ministerio Teocratico.” Ruman Barber, kende hopi tempo despues a bira un miembro di Cuerpo Gobernante, a bisa cu e scol ta “un di e provisionnan mas valioso di Jehova pa su pueblo den tempo moderno.” E curso tabata un exito rotundo y a yuda e rumannan bira mas capacita pa siña hende y pa predica. Pesey, cuminsando na 1943, e foyeto Course in Theocratic Ministry a bira gradualmente disponibel pa tur congregacion rond mundo. E Toren di Vigilancia di 1 di juni 1943 a bisa cu e proposito di e Scol di Ministerio Teocratico ta pa yuda e pueblo di Dios “entrena nan mes pa nan ta mihor predicador di e Reino.”—2 Tim. 2:15.
16, 17. E Scol di Ministerio Teocratico ta siña nos solamente con pa duna discurso? Splica.
16 Na principio, mayoria di ruman tabatin masha dificultad pa papia dilanti di un publico grandi. Clayton Woodworth, Jr., kende su tata a ser encarcela inhustamente hunto cu Ruman Rutherford y otro rumannan na 1918, ta corda con el a sintie ora el a participa pa prome biaha den e scol na 1943. Ruman Woodworth a conta: “Tabata masha dificil pa mi duna parti. Mi lenga tabata bira pisa, mi boca tabata bira seco seco y mi stem tabata tembla.” Pero segun cu Clayton a bira mas habil, el a haya hopi oportunidad pa duna discurso publico. E scol a siñ’e mas cu solamente con pa duna discurso. E scol a siñ’e e balor di humildad y e importancia di confia den Jehova. El a bisa: “Mi a bin realisa cu e orador mes no ta importante. Loke ta importante ta pa e prepara bon y pone tur su confianza den Jehova. E ora ey e oyentenan lo scuch’e cu placer y siña algo.”
17 Na 1959, ruman muhernan a haya invitacion pa inscribi den e scol. Ruman Edna Bauer a tende e anuncio na asamblea. Y el a conta: “Mi ta corda con emociona e ruman muhernan tabata. Mas oportunidad a habri pa nan awor.” A traves di e añanan, hopi ruman homber y ruman muher a inscribi den e Scol di Ministerio Teocratico pa laga Jehova siña nan. Awe nos ta sigui haya e tipo di entrenamento ey na nos reunion den siman.—Lesa Isaias 54:13.
18, 19. (a) Con nos ta haya yudansa practico pa e trabou di predica den nos tempo? (b) Dicon nos ta canta na nos reunionnan? (Wak e cuadro “ Canta Tocante e Berdad.”)
18 Reunion di Sirbishi. Ya for di 1919 e rumannan tabata tene reunion pa organisa e trabou di predica. E tempo ey, no ta tur hende den congregacion tabata asisti na e reunionnan aki; solamente esnan cu tabata directamente envolvi den distribucion di literatura. Na aña 1923 nan a cuminsa tene un Reunion di Sirbishi un biaha pa luna, y henter e congregacion mester a asisti. Na 1928, congregacionnan a ser anima pa tene e Reunion di Sirbishi tur siman. Na 1935, E Toren di Vigilancia a anima tur congregacion pa basa nan Reunion di Sirbishi riba e informacion cu tabata sali den e Director (cu anteriormente nan a yama Informant y despues Nos Ministerio di Reino). Poco despues, e reunion aki a bira parti di e programa di reunion di tur congregacion.
19 Awe nos ta haya guia practico na nos reunion den siman pa nos por cumpli cu e trabou di predica. (Mat. 10:
E Reunion di Mas Importante di Aña
20-22. (a) Dicon nos ta conmemora e morto di Hesus? (b) Ki beneficio bo ta haya door di asisti tur aña na e Conmemoracion?
20 Hesus a instrui su siguidornan pa conmemora su morto te na su yegada. Mescos cu e celebracion di Pasco Hudiu, ta un biaha pa aña ta tene e Conmemoracion, of Memorial, di e morto di Hesus. (1 Cor. 11:23-26) Tur aña miyones di hende ta asisti na e Conmemoracion. E reunion aki ta recorda e unginan cu nan tin e privilegio di ta heredero di e Reino hunto cu Cristo. (Rom. 8:17) Den caso di e otro carnenan, e reunion aki ta yuda nan haya un respet profundo pa e Rey di e Reino di Dios y keda leal na dje.—Juan 10:16.
21 Ruman Russell cu su compañeronan a reconoce e importancia di conmemora e Cena di Señor, y nan tabata sa cu mester ten’e un biaha pa aña so. E Toren di Vigilancia di april 1880 a bisa: “Ya pa varios aña hopi di nos aki na Pittsburgh tin e custumber di ... conmemora e Pasco Hudiu (Memorial) y come e pan y bebe e biña cu ta simbolisa e curpa y sanger di nos Señor.” Poco despues di esey, e Conmemoracion a bira parti di e programa di congreso. E prome biaha cu a tene registro di e ocasion ey tabata na 1889, ora cu 225 hende a asisti y 22 a batisa.
22 Awe, nos no ta tene Memorial mas como parti di un programa di congreso, pero si nos ta invita tur hende, sin importa unda nos ta biba, pa reuni cu nos na un Salon di Reino local of na un luga cu nos ta huur. Na 2013, mas cu 19 miyon hende a conmemora e morto di Hesus. Pues, nos tin e gran privilegio di no solamente asisti na e Conmemoracion sino tambe di anima otro hende pa reuni cu nos riba e anochi di mas sagrado aki. Bo ta haci bo maximo esfuerso pa tur aña bo invita mas tanto hende posibel pa bin Memorial?
Loke Nos Actitud Ta Revela
23. Con abo ta mira nos reunionnan?
23 Sirbidornan leal di Jehova no ta considera e instruccion pa reuni hunto como un carga. (Heb. 10:24, 25; 1 Juan 5:3) Rey David, por ehempel, tabata gusta bay e cas di Jehova pa rindi adoracion, specialmente den compania di hende cu tambe tabata stima Dios. (Sal. 27:4; 35:18) Anto pensa tambe riba e ehempel di Hesus. For di jong, e tabatin un deseo profundo di ta den e cas di adoracion di su Tata.—Luc. 2:41-49.
E echo cu nos ta gusta bay nos reunionnan ta mustra con real e Reino di Dios ta pa cada un di nos
24. Ora nos ta asisti na reunion, nos tin oportunidad di haci kico?
24 Ora nos ta asisti na reunion, nos ta demostra nos amor pa Jehova y nos deseo pa edifica nos rumannan den fe. Tambe esey ta mustra cu nos kier siña con pa biba como ciudadano di e Reino di Dios, pasobra ta principalmente na nos reunionnan, asambleanan y congresonan nos ta haya e entrenamento ey. Ademas, nos reunionnan ta fortalece nos y capacita nos pa persevera den un di e actividadnan di mas importante cu e Reino di Dios ta efectuando awe, esta, e trabou di haci hende discipel di Rey Hesucristo y duna nan e entrenamento necesario. (Lesa Mateo 28:19, 20.) E echo cu nos ta gusta bay nos reunionnan ta mustra con real e Reino di Dios ta pa cada un di nos. Laga nos semper duna nos reunionnan nan debido balor.


text:
Un buelo directo nobo pa Aruba:
ORANJESTAD – Empleadonan di Aruba Airport Authority N.V. (AAA) presenta na aeropuerto tabata contento di por yama binbini na un otro buelo directo mas cu Delta ta ofrese, e biaha aki e ruta pa e temporada di winter: Minneapolis – Aruba. E pasaheronan di Delta a wordo ricibi cu un toke di aprecio ora cu nan baha for di avion.
CEO di AAA Sr. James Fazio orguyosamente a yama bonbini na e buelo: “Esaki ta un dia pa celebra, pasobra cu e servicio nobo di Delta nos ta brindando opcionnan adicional di calidad pa nos pasaheronan. Esaki ta un momento fantastico, pasobra den winter ta probablemente un di e mihor momentonan pa ta riba nos isla. Pasaheronan di e area midwest di Merca tin hopi confiansa den e aerolinea y nos ta convenci cu nos lo yama bonbini na buelona adicional di Delta for di Minneapolis pa Aruba den future.”
Delta Airlines lo brinda servicio semanal MSP – AUA (Minneapolis – Aruba) desde 23 di December, 2017 y lo sigui ofrese e servicio aki te cu 31 di Maart, 2018. E buelo aki ta e di 3 buelo non-stop pa Aruba door di Delta Airlines, mirando cu Atlanta y New York tambe ta wordo ofreci non-stop door di e aerolinea. E buelo nobo semanal pa e temporada di winter MSP – AUA cu ta wordo opera cu un avion tipo B737-800 ta yega 4:40 pm y tin e capacidad pa acomoda 199 pasahero.
Cobertura di e team di Aeropuerto di Aruba yamando e pasaheronan bonbini por wordo mira riba e facebook page di aeropuerto “Queen Beatrix International Airport – Aruba”.


text:
Formacion di Gobierno nobo de facto a cuminsa dia 16 di october, mientras cu Gobernador a nombra Evelina Wever Croes como Formador dia 12 di october.
For di dia 16 di october a cuminsa cu e proceso pa duna Aruba un Gobierno nobo, cu tin sosten di 12 asiento den Parlamento.
E combersacionnan a cuminsa den oficina di Aruba Ports Authority, cu a conduci na firmamento di un acuerdo di gobernacion, na formacion di Ayo, sigui despues pa dia 1 di november cu firmamento di e programa di gobernacion.
Despues di esaki a sigui e proceso di reparticion di carteranan, loke sigur no a bay facil. Pasobra MEP kier atene su mes na 7 Ministerio, pero mirando cu POR ta haya 2 Minister y RED 1, e reparticion no ta cumpli cu resultado di eleccion, pa cual MEP kier mas Minister, pero con lo por bende esaki cu pueblo votador.
Bashando awa den biña a pone cu MEP a yega na 5 Minister, pero asina mes, e ta kedando crap pa un Gabinete di 8 Minister. Unabes cu a yega n’e nombernan di candidatonan, a sigui cu screening, cu maske a ser bisa di ta cla, no t’asina, ya cu Gobernador tin cu duna su ultimo palabra ainda.
E deseo ta p’e Gabinete nobo huramenta diarazon awor, den oranan di atardi, pero oficialmente ningun informacion a ser duna di esaki.
Si no ta diarazon, e lo por bira hasta diabierne atardi, segun observadornan.
E posibel candidatonan pa Minister ta: Prome Minister Evelyna Wever Croes, Minister di Finanza y Economia, Xiomara Ruiz Maduro, Minister di Utilidad, Telecomunicacion, Sector Primario, Transporte, Chris Romero, Minister di Turismo, Dangui Oduber y Minister pa Salubridad, y Refineria, Glenbert Croes.
Pa POR, Otmar Oduber lo haya Infrastructura y Medio Ambiente y mr. Andin Bikker, Minister di Husticia y finalmente RED, lo manda Rudy Lampe como Minister di Enseñanza y Deporte.
Minister Plenipotenciario lo bira mr. Ady Thijsen, mientras p’e funcion na Washington, no tin decision ainda, debi cu pa Minister Plenipotenciario na Merca, e mester forma parti di Embahada di Reino, y como ta Hulanda ta exigi cu e mester ta un persona cu diplomacia.


text:
ORANJESTAD - Afpakteam conhuntamente cu varios otro instancia, manera Cuerpo Policial di Aruba, Aduana y Kustwacht, a haci invalnan na diferente adres na Aruba ayeranochi y a detene seis persona. Na varios lugar a haya un cantidad bastante grandi di fuel ilegal, cual a wordo tuma den beslag. Tambe a tuma un speedboat go-fast y e tres vehiculonan cu tabata wordo usa den e contrabanda aki den beslag pa Afpakteam.
LEY
Contrabanda di fuel ta prohibi pa ley. Baha combustible na canto, sigur cu e meta pa bendele, ta un crimen. Desde corto e importacion di combustible –otro cu na cantidad grandi- a wordo prohibi. Esaki ta dirigi riba particularmente cantidadnan chikito treci abordo.
LUCHA
E lucha contra e importacion, deposito y benta di fuel tin prioridad halto di Ministerio Publico y Afpakteam. E razon mas importante pa esaki ta e gran peligro cu traficacion ta trece cu ne pa personanan y propiedadnan. Den e ultimo lunanan por ehempel, a resulta cu un boto go-fast carga cu gasolin a coy candela riba lama grandi y a kima completamente. For di investigacion a resulta cu e fuel ta wordo transporta, baha, warda y bendi den nos vecindarionan na un forma totalmente ireglamenta y insigur. Ta papia pa su mes cu si un di e lugarnan aki den un vecindario yena cu cas, pega candela, e consecuencianan lo ta hopi grave. Un di dos motibo ta pa bringa competencia unfair. Fuel illegal ta wordo bendi na un prijs mucho mas abao, loke ta haci competencia hopi dificil.
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Ministerio di Enseñansa, bao guia di Minister Michelle Hooyboer-Winklaar, recientemente a anuncia cu e programa na e idioma Ingles cu ta resulta den un credential certificate ekivalente na high school, esta GED, lo wordo financia pa medio di e ministerio aki.
E programa ta encera un minimo di 16 siman di preparacion, cual ta tuma luga na Internacional School of Aruba (ISA), cu a bira un di e 20 centronan global autorisa pa ofrece e programa di preparacion. ISA ta e unico centro den nos region, y den Reino Hulandes cu e autorisacion aki.
Recientemente a organisa un anochi di informacion pa comparti detayenan encuanto di e programa en general, pero tambe e opcionnan cu e graduado tin pa sigui despues pa un programa di enseñansa superior.
Minister Hooyboer-Winklaar ta hopi contento di por ofrece un opcion mas na adultonan di 17 aña, of mas, cu sea tabatin of tin dificultad cu e idioma Hulandes, cu ta buscando progreso den nan carera, of cu e sistema di enseñansa di un forma of otro no tabata un bon “match” pa nan y nan no a logra e meta cu nan kier.
E unico inversion cu e studiante tin cu e GED program ta su compromiso y esfuerso pa logr’e y e examengeld, cual ta mas of menos US$ 145. Tin cupo pa un maximo di 80 studiante cada biaha cu e programa wordo ofreci. E prome programa ta cuminsa na augustus 2017, y esunnan interesa por bishita e website www.gedaruba.com pa informacion y registracion.
E programa, segun Leigh Ann van der Heyden a splica, ta consisti di cuater materia y modulo. Van der Heyden, kende ta e college counselor y GED coordinator na ISA, a comenta cu GED ta crea un caminda pa studiantenan cu kier sigui un enseñansa avansa, sea na Merca, Canada, na Aruba mes of otro pais cu ta reconoce e GED.
E examen ta consisti di cuater test, y pa cada uno lo ofrece un module.
“Reading, language and arts” ta e parti di dominio di e idioma Ingles, unda cu e studiante ta wordo prepara y getest pa cu habilidad di lesamento y analisis di texto, su skirbimento y argumentacionnan basa riba e textonan ofreci.
“Mathematics reasoning” ta test e studiante pa cu e aplicacion practico di rekenen/wiskunde, manera algebra y conocemento general di e materia cu ta wordo aplica den bida diario, y loke scolnan di enseñansa superior ta rekeri.
E di tres modulo, “Science” ta encera conocemento general di e materianan relaciona na ciencia, y ta inclui ciencia fisico, ciencia di mundo y di bida.
E ultimo materia ta “History”, den cual ta revisa e conocemento di e studiante pa cu economia, gobierno y historia, como tambe historia Mericano, y geografia.
Van der Heyden a agrega cu docentenan cualifica ta revisa tur informacion di cada materia cu e studiantenan, incluyendo historia Mericano, y e studiantenan lo ta cla y bon ekipa pa logra nan GED na final di e curso.
Minister Hooyboer-Winklaar a subraya cu e curso aki ta wordo ofreci cu e meta principal pa tin un opcion mas, un oportunidad mas pa asisti tur e personanan cu no a logra of ta logrando nan metanan di estudio y educacion.
Xaui Thijsen ta un hoben di 16 aña kende a gradua di MAVO y actualmente ta den klas HL1 na HAVO. El a bisa cu el a logra na MAVO y no ta bayendo malo na HAVO, pero e ta sinti mas afinidad pa Ingles. E ta haya cu su dominio di Ingles ta miho, e tin e vaknan exacto, y no ta mira un problema cu eseynan tampoco, loke e ta prepara pa siña ta e traduccion di e palabranan cu e mester sa den materianan manera biologia; y ta spera cu ta wordo acepta den e prome programa di GED.
Un otro alumno di HAVO, esta Stenson Tromp, ta actualmente atendiendo Avond-HAVO, y e tambe ta aplicando pa e GED program. El a haya e informacion hopi bon, como cu casi tur su preguntanan cu ya el a haci online a wordo contesta.
Tromp ta mira mas leu cu su caso so, pero tambe e personanan cu lo kier logra finalisa nan High School cu ta yuda nan pa bay dilanti y no tin tres pa cuater ora pa anochi pa dedica pa un tempo largo na un estudio manera Avond HAVO.
El a remarca cu esaki por ta e miho opcion pa e persona cu ta trahando, pa esun tin e soño cu e no por a realisa pasobra e sistema cu a custumbra cune pa decadanan largo na Aruba simplemente no a funciona pe of fay’e.
Pa su mes Stenson ta mira e GED un opcion pa e logra bay dilanti mas lihe y mas efectivo.
E anochi di informacion tabata hopi exitoso, y desde e momento cu a anuncia e opcion aki e reaccion di comunidad tabata lihe y cu entusiasmo.
Tabatin, segun e mandatario, un avalancha di pregunta pa mas informacion y ya tin 80 persona registra pa e prome tanda di e programa. Ta premira cu lo mester cuminsa acepta aplicacionnan pa e di dos tanda asina cu e prome cuminsa na augustus.
Minister Hooyboer-Winklaar a conclui bisando cu e ta hopi contento cu e nivel di cursonan cu ISA lo ofrece, como un “authorized GED partner”, creando un opcion cu sigur ta bay crea oportunidadnan hopi valioso pa nos studiantenan, y adultonan cu ta buscando un chens pa ta exitoso den enseñansa, y pa sigui padilanti den nan profesion y carera.


text:
Un contribucion di Dr. Carlos Viana
E parti 1 di e articula aki yama Menopausa, su mito y berdadnan
Hopi hende muher ta kere cu por cura menopausa dor di usa terapia di e hormona estrogeno(ERT) of otro forma di repone hormona den bo curpa (HRT). Descubrimentonan nobo den medicina a proba cu hormona sintetico por ocasiona mas daño den curpa di hende muher cu bon. Tin alternativanan natural hopi mas sigur cu ta hopi mas efectivo ora nan ta wordu usa bou di guia di profesional. Prome cu tur cos, menopausa ta un proceso natural y no ta un malesa, asina ta cu un cura no ta necesario. Na di dos lugar, nivelnan di hormona den curpa di hende muher ta varia masha hopi mes. Tin hende muher cu mester di diferente hormona, pero tambe tin hende muher cu definitivamente no mester di estrogeno!
Continue reading “Dr. Viana: Tratamento di menopausa, menopausa y intimidad – Parti 2”


text:
TOPICO PRINCIPAL | UN BON AMISTAD CU DIOS TA POSIBEL
Abo Ta Papia cu Dios?
Bon amigonan ta comunica cu otro mas tanto posibel, sea ta personalmente, via telefon, e-mail, webcam of carta. Pues, pa nos por ta amigo di Dios, nos tin cu comunica cu ne regularmente. Pero con nos por haci esey?
Nos por papia cu Jehova door di haci oracion. Pero papia cu Dios no ta mescos cu combersa cu cualkier persona. Nos tin cu realisa cu ora nos ta haci oracion, nos ta papiando cu e persona di mas importante di nos universo, nos Creador. Esaki mester motiva nos pa resa na dje cu un respet profundo. Ademas, pa Dios scucha nos oracionnan, nos tin cu cumpli cu cierto rekisito. Laga nos considera tres di e rekisitonan aki.
Na prome luga, nos mester dirigi nos oracionnan exclusivamente na Jehova Dios; no na Hesus, ni na un imagen of un supuesto santo. (Exodo 20:4, 5) Bijbel ta bisa bon cla: “Den tur cos, pa medio di oracion y suplica hunto cu gradicimento, laga Dios sa kico ta boso peticionnan.” (Filipensenan 4:6) Na di dos luga, nos mester haci oracion den nomber di e Yiu di Dios, Hesucristo. Hesus mes a bisa: “Ningun hende no ta yega cerca e Tata si no ta pa medio di mi.” (Juan 14:6) Na di tres luga, nos oracionnan mester ta na harmonia cu Dios su boluntad. Bijbel ta bisa: “Kico cu nos pidie cu ta di acuerdo cu su boluntad, e ta tende nos.” *—1 Juan 5:14.
Bon amigonan ta comunica cu otro mas tanto posibel
Claro cu un amistad no ta bay dura largo si ta un di nan dos so ta papia tur ora. Nan mester sa ki ora pa papia y ki ora pa scucha. Asina tambe nos mester siña scucha Dios ora e ta papia cu nos. Con Dios ta papia cu nos?
Awe, Jehova ta papia cu nos mediante Bijbel. (2 Timoteo 3:16, 17) Dicon nos ta bisa esey? Laga nos wak e siguiente comparacion: Supone cu bo a haya un carta di un bon amigo. Despues cu bo caba di lesa e carta, kisas bo lo bisa, mi a caba di tende di mi amigo. Pero no ta papia bo amigo a papia cu bo, ta skirbi el a skirbi bo. Pues, di mes manera, ora bo lesa Bijbel, bo ta laga Jehova papia cu bo. Pesey, Gina, menciona den e prome articulo, a bisa: “Mi ta kere cu si mi kier pa Dios considera mi como su amiga, mi mester analisa e ‘carta’ cu el a manda pa nos, esta, Bijbel.” Gina a sigui bisa: “Mi ta lesa Bijbel tur dia, y esey a yuda mi hala mas cerca Dios.” Abo ta lesa Bijbel tur dia? Si bo haci esey, lo bo tin un bon relacion cu Dios.
^ par. 5 Pa mas informacion tocante con pa hala cerca Dios den oracion, wak capitulo 17 di e buki Kico Bijbel Ta Siña Realmente? publica pa testigonan di Jehova.


text: Bou di FGCA, Locual nos ta haci y Na ki manera nos ta traha, Bo por a lesa tocante e intenshonnan di FGCA. Ta trata di tarea extenso na cual varios persona ta aporte na diferente manera. Frecuentemente sa falta informashon riba varios tereno. Anke nan ta existi, no por dispone di nan dje facil. Si Bo dispone di informashon importante cu lo por duna un contribushon na elaborashon di e 6 temanan menshona, nos lo aprecia masha si Bo pone nan na disposishon di FGCA. P’esaki Bo por tuma contacto pa medio di e posibilidadnan manera indica bou di CONTACTO. Asina Bo lo duna un contribushon importante na realisashon di gobernashon di calidad na Aruba. Nos ta gradici’bo di antemano pa Bo coperashon.


text:
ORANJESTAD – Directiva di Aviacion Aruba ta bisa cu ora di duna licencia di bula na compania di aviacion nobo nan lo bay tene mas cuenta tambe cu e edad di e flota. “Avion bieu no ta insigur mesora. Pero ta un tendencia pa cumpra avion bieu barata pa bay bula cu nan, cu tur reto di esaki”, director di Aviacion Aruba Edwin Kelly ta bisa.
MANTENCION
Mas y mas e ta mira compania di aviacion ta scoge pa avion bieu. “Esaki ta hopi barata ora bo cuminsa. Pero e avionnan ey mester di masha hopi mantencion y esaki kiermen gasto halto di mantencion. Avion nobo ta mas caro den cuminsamento, pero ta costa menos den mantencion. Ta importante pa studia esaki adelanta y asina garantisa cu cos lo keda bay bon.”
Na Merca, un di e paisnan cu e regulacion di mas severo den e parti aereo, tambe tin compania grandi ta bula cu avion di 25, 30 aña bieu, e director ta admiti. “Como directiva nos ta wak e cos aki si y si bira berdaderamente extremo nos lo actua.” Un di e avionnan MD di InselAir cu tin un promedio di 26 aña bieu. InselAir tambe ta bula cu avion bieu. E flota cu a tene abou na Aruba, tin un edad promedio di 26 aña. Anteriormente e experto Canades di avion Bryce Fisher, cu autoridad Curasoleño di aviacion CCAA a emplea, a bisa cu InselAir a pone su mes den huki, pasobra tur e avionnan tabata den necesidad di un mantencion grandi na e mesun momento. E compania di aviacion ta reconoce cu pa motibo di falta di placa nan no por a cumpra e piesanan na tempo, loke tabatin consecuencia pa e planificacion di e mantencion.
‘NO DIFERENCIA’
Fundado di InselAir Edward Heerenveen di otro banda ta haya cu ‘no ta haci un donder di diferencia’ sea bo scoge pa avion bieu of nobo. “Si mi tuma un avion bieu mi sa kico ta mi plan di mantencion tambe. E ora e mi sa cuanto esaki ta costa. A base di esaki mi ta traha un presupuesto. Si mi cumpra un avion nobo mi tin tiki gasto di mantencion, ma mi tin mas gasto di lease si.”
Heerenveen ta bisa cu un avion di 30 aña ‘por ta mas nobo cu un di 5 aña’. “Ta trata di e piesanan. Tin piesa cu ta mara na tempo, eseynan bo no tin mag di uza pa mas cu 6 luna te un aña.” Ta remarcabel cu ta menciona su compania di aviacion den relacion cu estafa cu piesa di avion. E hefe di e departamento di mantencion, kende entretanto a haya ontslag, lo tabata envolvi den esaki, mescos cu dos inspector di CCAA cu a pone riba non actief, pendiente di e investigacion.
INFLUENCIA
Experto di aviacion y fundado di AVA Airlines Giovanni Atalita ta haya cu e tipo di avion cu e companianan ta scoge p’e sigur sigur tin influencia riba continuacion di nan existencia. “Tanto DAE como InselAir a scoge pa MD y Fokker: tur dos avion ta traha pa companianan cu entretanto ta falliet. (McDonelDouglas Cororation y Fokker) y no ta modernisa nan. Avionnan manera Airbus of Bombardier CRJ700 ta mas moderno y ta traha mas eficiente por ehempel cu kerosin.
For di partner den noticia Ret Karibense .. Autor Sharina Henriquez Foto. InselAir
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).
ORANJESTAD - Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.


text:
No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
E futuro den bo man!
Tur dia mester ta ‘Dia di Mama Tera’, pasobra ta un planeta so nos tin te awo. Ora mi dal un niester duro na Aruba e por afecta e halanan di barbuleta cu ta saliendo di su cocoon? Ken sa con entreconecta bo ta cu net e barbuleta ey!
Importante den e reto pa laga un mundo atras unda nos yiunan y nan yiunan por tin un bon calidad di bida ta den nos man. Loke bo ta hasi of laga di hasi ta afecta bida den tur forma, grandi of chikito. No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
Awe 2 link riba e website fabuloso cu asina tanto projecto creativo, www.pinterest.com
Gosa trahando den tera awe cu bo yiunan, susha bo man y sinti e tera, lab’e bek y traha cos leuk cu bo famia. Felis dia di…TERA!
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Hopi tempu pasá, tabatin un isla kaminda tur e sentimentunan tabata biba huntu: Felisidat, Tristesa Konosimentu huntu ku tur e sobrá emoshonnan, inkluyendo AMOR.
Un dia a drenta un anunsio ku e isla ta bai sink. Tur e sentimentunan a drecha nan boto i kuminsa bandoná e isla.
AMOR a perseverá te na e último momento.
Ora e isla tabata kasi sink, Amor a disidi pa pidi yudansa. Rikesa tabata pasando banda di Amor den un boto masha grandi. Amor a puntr’é: “Rikesa, bo por hibami huntu kubo den bo boto.?”
Rikesa a drai kontest’é: “NO, mi no por. Mi tin muchu oro i plata den mi boto. Mi no tin lugá pabo.
Amor a disidí di puntra Vanidat ku tambe ta pasando ei banda den un yate masha bunita. “Vanidat, please yudami”!!!. Vanidat a kontestá: “ NO, NO, mi’n por yudabo. Ademas bo ta tur muhá i kisas bo por daña mi boto.
Amor a drai puntra Tristesa ku tambe tabata djis ei banda. “Tristesa lagami bai kubo.”
Ai Amor… mi t’asina tristu ku mi ta preferá di ta mi so awo’ki.
Alegria tambe a pasa banda di Amor, pero e tabata asina kontentu ku ni sikiera e no a tende ora Amor a yam’é.
Diripente Amor a skucha un bos di un bieu ku a bisa: “Ban Amor, mi ta hibabo.
Amor a sinti su mes bendishoná i asina kontentu ku hasta e a lubida di puntra e bieu su nòmber.
Ora nan a yega na tera firme, Bieu sin para ketu, a sigui su kaminda. Amor ku a realisá kuantu e debe e Bieu, a puntra Konosimentu, (un otro bieu),: “Akaso abo sa ta ken a yudami?” Konosimentu a kontestá; “Ta Tempu a yudabo.”
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Mihó bo bida den un tènt kanti laman ku esun ku bo stima,…en bes di biba den un mashon bo so, ku bo so.
E recorte di corant aki por pone nos puntra nos mes kico ta pasando den nos comunidad. Kico ta di mas y kico ta falta cu un hoben di 15 anja ta bay horta y destrui auto. E ta realisa kico esey ta nifica pa e donjo? E ta pa sport, necesidad of djis pa placer? Of podise e ta un forma di manda un mensahe na nos comunidad cu e kier atencion y stimacion?
E proximo articulo ta papia di un hende haja unda su curpa a casi putri ful caba. Niun hende a haja su falta? Kico ta pasando cu nos Aruba dushi tera, hopi hende ta puntra nan mes. Tin hopi cos cu ta bay robes, pero poco hende ta analisa y wak e tendencia unda nos ta bayendo. Y ta hopi normal, pasobra e lo obliga cada un di nos pa mira paden, den nan curason, nan cas y nan bida. Y esaki no ta necesariamente nan culpa.
Nos ta biba den un comunidad basa riba materialismo y consumerismo. Economia tin cu draai, tur hende kier gana mas tanto placa posibel a costo di kico y ken no ta mes importante pa tur hende. Traha pa gasta y haja mas cos. Idealismo? Kico esey ta? Cos pa hendenan cu ta zweef! No tin tempo pa nada. Bo yiu su rapport di Pasco a sali bon? E ta haja un iPad bou kerstboom! Ora e slaag pa bay Colegio, kico bo ta dun’e? Ah, un iPhone, di mes! Y despues?
Pero bo a corda di duna e mesun yiu ey un brasa y bis’e cu bo ta stim’e prome cu e la bay drumi? Bo a coregi’e dor di splik’e kico e la hasi fout? Offff, bo no tabatin tempo?
Poco poco nos ta creando un comunidad robotico, unda ta biba hunto den un cas, pero tin poco tempo pa entercambio humano. Den hopi famia no ta come hunto mas of ta sinta na mesa cada un ocupa cu su smartphone, e telefon sabi cu ta mata amor y calor (humano) pa otro. Y asina nos por sigi.
Tin un caminda bek? Si, den bo mente y curason. Y e bunitesa ta cu bo no tin nod’i predica, pero djis bay na bo curason y bo intencion. Kico ta bo deseo den su profunidad? Cada biaha cu bo por ripiti esaki pa bo mes, den e silencio di bo curason y intencion! Duna na bo sernan stima loke abo lo kier ricibi di nan. Manda e deseonan aki pa tur hende cu bo conoce. E cambio di un comunidad no ta sinta den mas represhon, pero si den mas intencion y amor. E ta cuminsa cu abo y ami! Purb’e y wak milagernan sosode den bo bida. Danki! Bo yiunan lo haja un bon ehempel riba cua nan por construi un bida felis majan!
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Majan Aruba ta bay vota pa su representantenan den Parlamento, e organo mas halto di nos pais. E partido cu haja mas voto tin e prome mandato pa forma un gobierno. Si esaki no logra, loke por sosode den cada democracia, e partido ta entrega e mandato bek na Gobernador y lo sigi pa e proximo partido cu tin mas tanto voto.
Nos por a mira un energia y creatividad hopi grandi den e campanja cu majan lo ta tras di lomba. Eigenlijk cada partido merece pa gana y asina mustra nan afinidad cu e pais cu asina tanto nan ta stima.
Ki ora cada partido ta gana? Ora nan no laga e temporada di campanja ta nan focus y periodo di comunicacion cu pueblo. Un partido ta grandi den su esencia ora e ta tene bienestar general di pueblo den cada decishon y prioridad cu e tuma. E rais y curason di un pais ta su hendenan. Si e pueblo ta progresa den su derechonan fundamental, e pais tambe ta progresa. Si e pueblo ta crece den su balor propio y amor pa su pais a base di e maneho di e gobierno y parlamento, esaki ta combini tur hende. E ta combini tambe tur partido.
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Tin un dicho cu ta bisa ‘Conoce bo pasado, pa bo por scoge bo futuro’.
Bo voto ta un derecho, pero tambe un deber sagrado… e escogencia mester ta pa bienestar di Aruba, nos dushi pida baranca, nos Aruba Dushi Tera…
Tur momento den bida ta un momento di escogencia. Mi ta corda cu na un momento cu mi mester a tuma un decision determinante, un amigo a bisa mi algo cu semper a keda graba den mi mente.
Esta: ‘Corda cu tur loke un otro hende hasi bo, ta abo mes ta permiti pa sosode’. Pasobra como un ser humano bo tin e libertad pa scoge con pa reaciona riba cualkier asunto. Si un hende bisa bo un palabra pisa bo por scoge pa rabia of pa keda den bo propio balor sin sinti ningun ofensa. Y aki a cuminsa un proceso largo pa los mi mes di situacionnan indesea den mi bida.
Esaki ta momentonan cu nos tur ta haja nos mes aden den bida. Y nos tin cu scoge. Hopi biaha nos ta scoge sin pensa profundo riba e cosnan di balor di berdad. Kico e consecuencia di loke mi ta scoge ta pa mi mes, pa mi famia y mi pais? Kico e consecuancia lo ta aki 5, 10 of 20 anja? Bay paden un rato y reflecciona riba kico ta bo norma y balornan. Y laga esakinan ta e guia den loke bo ta scoge cada momento.
Bo por cambia bo mes dor di ta mas critico y observativo cu bo mes. Tambe pa decisionnan cu ta regarda bo famia y henter un comunidad. Gran parti di Mundo ta den un crisis di norma y balornan. Tin ora mi ta puntra mi mes si nos tin un les di sinja di e situacion aki.
Nos cada un por cuminsa hasi e diferencia….AWOR… ora nos scoge pa cosnan cu ta cuadra cu nos norma y balornan di mas halto den bida…
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo. Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo.
Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Jammer, pasobra nos por sinja tambe di sabiduria. Pero hopi biaha hende ta bira comfortabel y ta lubida cu bida no ta esey so. Loke a pasa cu Hermin Wiels ta un expreshon mas di loke ta reinando na nos mundo. Hopi polarisacion y pensamento y deseo negativo.
Te dia nos para keto y cuminsa bolter e balansa cu nos pensamento y accion, nos lo por mira un cambio. Pero e ora di curason. E ora hendenan manera Hermin Wiels, Pim Fortuin, John Lennon, Martin Luther King, John f. Kennedy, Hesus y asina hopi mas lo no a muri por nada.
E ora nos sa cu cosnan malo por hiba nos na e curason di pas y amor cu ta hinca den cada un di nos
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan. Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
Ta asesina sr. Helmin Wiels cruelmente mientras e ta bay cumpra un soppi. Hopi hende ta den shock. Cosnan cu nos no ta spera mas den nos mundo civilisa. Y toch, nos mundo ta jen di violencia. Nos mundo ta jen di bondad tambe. Unda pa busca e solucion?
Hopi trustu, kruel, lamentabel i bergonsoso e horibel asesinato di Sr. Helmin Wiels. Ta duna miedu, miedu di nos mes hendenan.
Nos komunidat ta manera kos ku a bira siegu. Siegu i ignorante. Siegu pa òrden, siegu pa komprenshon i siegu pa positivismo. Hasta siegu pa e amor ku nos tin ku praktiká pa traha riba e futuro pa nos yunan, pa nos mes, i pa nos pais.
E loke ku nos ta eksperensiando ta un futuro sin amor. Un futuro ku lo yega i desaroyá ku odio-propio.(en bes di amor-propio i amor pa nos pais)
Un emoshon di odio asina lo kaba ku bo, kimabo manera un pida karbon kayente. Ademas e emoshon aki lo lo no destruí bo so, e lo destruí bo komunidat kompleto.
Odio ta kousando hopi problema den mundu, i riba nos pida baranka Korsou tambe, pero te ainda mi no a ripará ku odio a resolvé niun di nos problemanan na drechi.
Tin biaha nos ta kere ku odio ta e arma pa ataká otronan. Pero odio ta un kuchú di dos banda, i e malu ku nos hasi na otro, nos ta hasi’e na nos mes , i sin duda na nos komunidat.
A yega ora pa nos para ketu i reflekshoná riba kon nos tin ku bai traha riba nos komunidat.
Mi komunidat ta mi famiya, e komunidat di e maestro(a)nan òf esnan den enseñansa ta nan alumnonan, e komunidat di esnan enkargá den deporte ta nan atletanan, komo doño òf lider di un empresa bo komunidat ta bo empleadonan. Siña nan i dunanan e ehèmpel kon pa ta un dushi hende, siña nan balor i normanan. I abo komo lider siña bo mes e kosnan aki promé.
Ban kuminsa awor i no laga pa aki un par di aña nos tin ku bisa KU NOS TABATA dushi hende.
Mi ta spera ku e siman aki nos por reflekshoná riba bondat i AMOR i ku lo reina pas duradero na Korsou.
Danki Robert pa permiti nos usa bo refleccion. Ohala cu hopi hende les’e y comparti’e bou nan amigonan. Y mas cu tur cos bib’e y bir’e! ~ Comprondiendo Bida


text:
Recientemente fraccion di AVP a bishita hospital pa haya informacion riba e construccion di nos hospital nobo. A haya informacion di tur esnan envolvi den e construccion di e ampliacion y renobacion.
E proyecto di ampliacion y renobacion ta den un fase bastante avansa. Por bisa cu e proyecto ta uno hopi moderno cu lo bay cumpli cu normanan internacional y cu ta bay garantisa mihor cuido y servicio na nos pacientenan.
Segun Clarisca Velasquez, e toren nobo cu ta construyendo ta bay ta pa paciente, un Medical Office Cuilding cu lo bay tin mihor cooperacion entre dokter, ya cu nan lo ta ubica den e mesun edificio.
Y tambe lo tin un sitio di parkeo nobo pa empleadonan situa na parti west di e edificio cu ta cla y tambe lo bay tin un entrada special pa ambulance cu lo yega te na kamber di operacion.
Ta construyendo awor e edificio nobo di 6 piso pa brinda cuido na nos pacientenan, den cual lo inclui un piso pa nos muchanan, un “spoedeisende hulp”, un Centro di Ginecologia y un centro di parto.
Lo agrega e kambernan di operacion cu lo mester cumpli cu criterianan internacional y moderno y tambe lo kier agrega e afdeling di ICU cu tambe lo mester cumpli cu normanan internacional y actualisa.
Fraccion di AVP cu t’esun mas grandi den Parlamento ta haciendo su trabao di controla p’asina informa nos comunidad riba tur desaroyo y sigur di nos hospital nobo cu ta pleno construccion. Por bisa cu hospital a confronta cu algun retraso pa algun afdeling cu kier agrega, pero ta sigur cu esaki ta na bienestar di comunidad ora e hospital nobo keda cla y pueblo por ta sigur cu lo tin cuido di calidad di cinco streya pa nos hendenan malo di salud.


text:
AMSTERDAM, Hulanda- E dos agentenan policial involucra den e aresto fatal di Mitch Henriquez di 42 aña na Juni 2015, a wordo condena na seis luna di prizon condicional. E veredicto a wordo duna den un Corte cu tabata wordo extra vigila. Henriquez a muri un dia despues di su aresto na un festival di musica na Den Haag.
E Arubano a muri, despues cu el a resisit fuertemente contra di su aresto, caminda cu tabata tin mester di cinco agente pa controla Henriquez. Ministerio Publico a haya cu e agentenan ta culpabel pero dos siman pasa a pidi hues pa no dunanan castigo.
Inicialmente a kere cu Henriquez lo a fayece door di e nekklem, pero despues a resulta cu no ta asina. Varios experto a bisa cu causa di morto tabata un paro cardiaco door di “acuut stresssyndroom” tabata e causa di morto, pero den corte nan no por a yega na un conclusion.
E agentenan durante e proceso tabata sinta scondi patras den sala di corte, tras un screen portabel y cu stem distorsiona. Pa proteha nan identidan nan a wordo yama DH01 y DH02.
Tanto e nekklem di DH01, como tambe e golpiamento di Henriquez den su cara y e pepperspray uza door di DH02tabata di mas, segun e hues a bisa.
Fuente:https://www.rtlnieuws.nl


text:
Minister di Salud Publico, Cuido di nos Grandinan y Deporte, dr. Alex Schwengle, a haci uzo di e oportunidad pa expresa su mes riba informacionnan eroneo cu ta circulando, poniendo accento riba loke ta wordo poni riba Facebook of manda via whatsapp.
Mas aleu el a splica tambe cu no tin nodo di sinti cu e sistema no ta funciona pasobra cu desde e momento aki tin un organo completamente independiente – Inspectie Volksgezondheid — pa atende cu tur keho y follow up pa yega na solucionnan duradero y asina hisa e nivel di calidad den cuido di salud.
“Aparentemente ta open season y ta tira cosnan eyfo y mi no ta kere cu esey ta bon, p. e. atrobe riba Facebook nan ta pone un post di un supuesto caso unda ambulance no a bin.
Ta bon pa pueblo sa cu no ta pornada nos a bin cu Inspectie cu ta funcionando desde e luna aki,” e mandatario a remarca.
“Si tin algo cu a pasa – pasobra e garantia mi no por duna cu lo no tin casonan lamentabel medicamente, etc. – pero for di momento cu algo no bay bon of ta kere cu mester a bay miho awor nos tin Inspectie. Bo ta haci un cita of bo ta skirbi bo carta y bo ta mand’e y e ta haya su atencion debido. Si ta un problema specifico manera ambulance tambe bo por acudi na IMSan mes y haci bo keho eynan. Si IMSan no ta tuma Bo na serio of bo ta haya cu e no ta bay di e manera adecuado Inspectie t’ey pa esey. Pues a caminda di cana t’ey”, el a splica.
Mencionando e caso specifico unda un post a sali riba media social kehando e mal servicio di ambulance e mandatario a expresa su disgusto cu ta haci wega cu cosnan asina importante pa metanan politico… “mi sa cu ta un aña politico pisa pero esey no ta e manera y bo no ta agrega na cambionan positivo pa e pais aki”, el a splica.
Minister Schwengle a sigui amplia bisando cu tin otro maneranan pa bis’e. “P. e. bin cu documento skirbi: Bo tin un miho vision cu esun di mi; bo tin un plan strategico miho cu esun di mi, mi ta habri pa debati riba esey, pero demostra mi cu ami ta robes y no hunga wega sushi djis pa kibra e sistema na Aruba”.
Minister Dr. Schwengle a enfatisa cu “E informacion riba e caso di ambulance no ta corecto. Ambulance ta un servicio masha importante. Ami ta hopi orguyoso di mira con nan a crece den profesionalismo den e ultimo añanan. Mi ta gradici IMSan pa traha duro y nan ta duro cu mi pa nan haya nan cen pa nan percura pa nan materialnan ta bon y por pa tin cada bes mas ambulance nobo na pais Aruba”.
Mas aleu el a expresa su malcontento cu e movemento aki…“y mi a dicidi cu ta tempo pa Sali y desbarata. Si mester nos ta haci’e tur siman pa tene pueblo bon informa na e manera corecto”. Lamentabel ta cu esun cu a post e informe riba Facbook no a duna cara y no a pone su nomber pa asina por a investiga si e caso tabata real lantando speculacion si e storia ta berdad si of no.
Desde cu a pasa e ley pa crea Inspectie, esunnan envolvi den e sector di salud hunto cu Minister a traha duro pa lanta esaki riba pia. Ta asina cu antes e tabata un departamento di DESPA (Departamento di Salud Aruba). Nan no tabata tin suficiente hende ni herment pa dedica tempo suficiente na tur e problemanan cu tabata drenta. Desde 1 di februari Inspectie a drenta oficialmente den funcion.
“Nos ta buscando e persona cu lo tin cu bay eherce e funcion di loke nos ta yama e meldpunt. Nos ta kere cu e meldpunt ta loke ta bay haci e diferencia. Eynan lo por entrega bo keho y dj’ey ta filtra nan, o sea, ki kehonan lo ta pa Inspectie y ki keho p. e. mester bay pa AZV of kico mester bay hospital, IMSan, etc.,” e mandatario ta splica.
Inspectie lo bay maneha diferente tipo di keho. “E diferencia grandi ta bay ta mescos cu Hospital ta haciendo awor aki. Den un forma nechi ta haci follow up. Ta bunita cu bo a skirbi bo carta firma y entrega anto dj’ey bo no ta tende nada mas. Tin biaha casonan ta asina dificil cu ta dura un par di aña prome cu resolve of cu por duna un contesta, pero si por lo menos, leu aleu, por bisa bo cu bo caso ta andando ainda. E tin retraso pa tal y tal motibo por lo menos bo sa e ora ey pakico. Mester un aña of mas pa Inspectie por crece y yega na e nivel cu un dado momento nos no ta bay tin retraso mas den kehonan”, di acuerdo cu e mandatario.
“E organo di Inspectie lo tin opsporings ambetnaren pa maneha cierto kehonan. Si no ta Inspectie e lo wordo dirigi na e departamento of instancia concerni, p. e. AZV. Si ta algo legal huridico, acto criminal, p. e. e ora di mes nan ta pas’e pa Ministerio Publico pa cual e protocol mester wordo firma ainda”, e mandatario ta splica.
“Semper tabatin un acuerdo entre e departamento di Inspectie na DVG (Dienst Volksgezondheid). E no tabata cla y raspa. Mester bin un nobo, miho y cu ta bon cla kico nos ta bay maneha y kico ta bay pa Ministerio Publico y tambe cu tin follow up”, el a agrega.
E mandatario a sigui bisa cu mayoria di casonan no ta foutnan medico. Mayoria di kehonan cu ta drenta mas si analisa datonan di Hospital, mas di 90% ta falta di comunicacion.
E persona ta rabia hopi biaha dor di cu no tabatin suficiente comunicacion of dokter of nurse no a dedica tempo pa splica. Asina hopi cos ta bay fout pa via di falta di comunicacion.
“Tin casonan berdad cu un eror medico a wordo haci pero e por ta un eror na botica tambe.
Un fout den salubridad. Por a duna remedi robes. E nurse a spuit remedi robes.
Tur por ta posibel. Ta cosnan cu por pasa y sa pasa. Na prome luga, Inspectie no t’ey pa ta e Polis. E t’ey pa drecha, yuda y garantisa cu e calidad subi. Na momento cu Inspectie bay actua como un Polis tur hende ta dal cera y transparencia no ta bay t’ey. Net contrario!”, Minister Schwengle a accentua.
“Hustamente nos kier transparencia. Ta bon pa hendenan tribi bisa berdad mi a haci un fout.
Tin fout cu bo ta bisa cu no tabatin mal intencion, p. e. of yam’e mala suerte na moda di bisa. Aki Inspectie ta busca unda e glitch ta y coregi e ora e fout ey no ta pasa mas.
Mayoria di fout medico no por punta riba un hende so. Hopi biaha ta e sistema ta faya y si acaso berdad e dokter ta negligente e no a percura pa ta al dia of a bin traha burachi opera haci mal trabao – ta caso extremo – tin maneranan cu bo ta termina carera di e persona aki”, Minister Schwengle a conclui.


text:
ORANJESTAD (AAN): Riba Diadomingo, e barco Adventure of the Seas di Royal Caribbean a bay ancra na St. Maarten pa brinda yudanza humanitario. Nan a entrega material, y a yuda evacua mas di 300 hende, cu a sufri debi na Horcan Irma.
Prome cu el a regresa Puerto Rico (e destino final di e viahe), e barco a mara Diamars na e waf di Curacao, prome cu e sali rumbo pa Aruba
Riba Diamars na Curacao, e Consul General di Merca a suministra yudanza na e ciudadanonan Mericano cu a wordo evacua cu e barco, cu a inclui un bishita na un docter na esnan cu tabatin mester di atencion meidco, y un bishita na veterinarionan local pa duna cuido na esnan cu a bin cu mascota.
Consulado General Margaret Hawthorne di Merca, a expresa su gratitud na Royal Caribbean International pa nan sosten y a sigura e evacuadonan cu Gobierno Mericano ta haciendo tur esfuerzo pa evacua e Mericanonan cu ainda ta pega na St. Maarten.
Gobierno di Merca a expresa su aprecio na Gobierno di Curacao pa a duna asistencia pa laga e barco mara na Curacao y pa e chens cu staf di Consulado General di Merca a duna yudanza na e evacuadonan.


text:
For di 21 te cu 22 di yanüari e agentenan prinsipal di e industria turístiko den Karibe tabata reuní na Bahamas den marko di e konferensia anual, Caribbean Travel Marketplace (CTM), di Caribbean Hotel and Tourism Association (CHTA). Den e seremonia di apertura Perry Christie, Promé Minister di Bahamas, a tuma tempu pa trese dilanti e menasa grandi ku kriminalidat ta nifiká pa e industria aki i kualke sorto di desaroyo. Den e edishon aki di e Caribbean Travel Marketplace, pa di dos aña konsekutivo na Bahamas, e strea tabata e yamada ku CHTA a hasi na e Gobièrnunan di Karibe pa un kumbre regional riba turismo. «CHTA and the Caribbean hotel industry see an urgent need for a summit meeting on the highest level to deal with a variety of issues adversely impacting tourism to our region» a bisa Alec Sanguinetti, direktor general i CEO di CHTA. E yamanda aki a risibí hopi atenshon den medionan di prensa di Karibe pero ainda tin poko reakshon for di instansianan ofisial i tin kende ta pone riba e mesa e nesesidat di inisiativanan i strategianan.
Durante e konferensia:
» CHTA a anunsiá ku pronto e lo presentá un wepsait nobo orientá na e promoshon i fomento dje turismo den Karibe
» Caribbean Travel Marketplace 2014 lo tuma luga na Jamaica


text:
Ex Bushiri y Bushiri hotel vakschool ta un lugar cu ta trece hopi nostalgia y recuerdo pa hopi hende na Aruba en especial ex stududiantenan cu awe ta profesionalnan den diferente ramo den nos pais. Pa hopi aña caba e edificio aki ta para bashi y ta bay atras te cu el a bira un ruina, un lugar caminda adicto ambulantenan ta tuma refugio y cu ta forma un bista mahos no salamente pa localnan, pero especialmente pa turistanan cu ta bishita nos isla, segun Malmberg.
Den consesho di Minister algun luna pasa a tuma e decision cu lo basha e edificio di ex – Bushiri Hotel abou pa crea un espacio publico pa pueblo di Aruba. Ultimo añanan e desaroyo turistico a crece y esaki a trece cu ne cu hopi espacio publico pa pueblo a bay perdi y of a bira limita.
E intencion di Gobierno ta pa duna pueblo bek loke tanto pueblo ta anhela, esta un espacio pa recrea y relaha manera e tabata antes riba nos dushi isla. Bushiri lo wordo desmantela y conberti den un playa publico y un area cu por practica eventonan social y deportivo, Malmberg ta splica.
Despues di e anuncio aki Minister Presidente a forma un grupo cual orguyosamente mi persona ta forma parti di dj’e, cu lo tin cu inventarisa y evalua kico ta e potencial di e area grandiaki. Banda di esaki tambe mester papia cu diferente gremio pa sa kico ta e deseonan di pueblo pa cu esaki. Aruba tin hopi deporte cu ta popular bou di e hobennan y aki por crea espacionan pa p. e. futbol, beach soccer/ tennis. Pero tambe banda di esaki tin hende cu kier un plaza cu ta bende cumindanan local pero tambe facilidad di recreo pa nos muchanan, Malmberg ta mustra.
Nos no ta biba solamente pa traha, pueblo tin e drecho manera cualquier otro hende pa por tin e libertad pa disfruta di nos dushi isla. Nos comunidad a cambia hopi e ultimo añanan.
Mi ta mira cu pa hobennan cu a falta di disciplina y respet, espacionan di recreo ta sumamente necesario den nos comunidad. Hobennan mayoria di biaha no tin niun tipo di recreo y esaki ta causa cu e hobennan ta caba den un atmosfera negativo na lugar di haci cosnan positivo.
Mi ta kere firmemente cu, si nos kier trece cambio nos tin cu pone nos mes den zapato di e hobennan, identifica nos mes cu nan problemanan,sentimento y nan opinion, Malmberg ta sigui bisa.
P’esey mi ta convenci cu e decision pa crea mas espacio publico ta un decision corecto y estupendo. Ban motiva y trata nos hendenan manera mester ta. Mas nos hisa e nivel di nos pueblo, mas productivo nos comunidad lo ta, Malmberg ta conclui.
Mi ta invita boso pa comparti boso ideanan cumi riba mi Facebook personal p’asina nos contribui n’e bunita proyecto aki.
Maurits Malmberg – https://www.facebook.com/mauboamigo.


text:
Scirbi pa Robert Coffie, motivational trainer na Corsow. Mi a conoce Robert den tempo di Air Aruba, como station manager di Air Aruba na Corsow. Tur hende cu conoce Robert lo ta di acuerdo cu e ta un persona cu ta inspira y toca hende su curason pa su personalidad y sinceridad. Un gran hende! Danki, Robert pa bo contribucion balioso!
Si, Bo Por!!! Yes, You Can!!!
Ta tuma tempu pa edifiká i/òf logra kosnan bon.
Pero mantené bo fe i bo vishon enfoká i keda konsistente. Si bo tin e kosnan ei, mesora e proseso di kreashon ta kuminsa.
Ku kada pensamentu, kreensia, palabra i akshon bo ta moviendo den e direkshon ku bo ke bai.
Sinti kon lo bo lo sinti . Antisipá i mira kon e situashon ku bo ke krea lo ta. Uza bo imaginashon i hinka bo mes totalmente den e eksperiensia ei.
Ku fe,i bo vishon i ta konsistente, tur kos ta posibel, hasta den situashonnan i tempu ekonómiko difísil tin oportunidatnan.
Sea ku bo ke mehorá bo salú. Kibra ku un adikshon, òf kibra ku un patronchi negativo di bo komportashon, of krea mihó relashon, BO POR HASI’E’. YES YOU CAN!!
Keda positivo i asosiá bo mes ku hendenan ku ta apoyábo inkondishonalmente. Uza bo energia bon i no kompartí bo soñonan òf bo deseonan mas íntimo ku hendenan negativo ku no ta apoyá bo bèrdat.
Sa ku tin un siklo i fluho natural pa tur kos den bida i den universo.
E flor lo sali bunita ora e ta kla pa sali.
Un yu lo kana na e momento korekto.
Amor lo yega na e momento perfekto.
I Dios lo yega i yuda na e momentu ku mas bo mester di dje.
Sa tambe, ku igualmente ku e bon ku abo ta buska, e bon ei tambe ta buskando abo.
Mantené bo mes habrí pa risibí e loke bo ke, keda positivo i e milager lo yega.
Si, Bo Por!!! Yes, You Can!!!


text:
Skirbimento creativo
Biblioteca Nacional Aruba ta organisa un curso cortico di skirbimento creativo pa e sernan cu kier mehora nan skirbimento, en busca di inspiracion y cu ta desea di expresa nan mes pa medio di storia por escrito, poesia y otro forma. Esaki bou guia profesional di docente y schrijfcoach Byande van Andel. Curso ta cuminsa diaranson dia 4 di mei, di 5or pa 7or. Tin 6 encuentro na biblioteca, tur diaranson atardi mes un orario. (Dianan 4, 11, 18 y di 25 mei y 8 cu 22 di juni)
Kico ta e idea? Participantenan ta purba di yega na nan fuente di inspiracion y ta skirbi di kico ta biba den nan mes, loke nan ta sinti y experencia. Cu diferente ehercicio coach Byande van Andel ta stimula e coriente creativo y ta duna idea, feedback y inspiracion. Participantenan por inspira otro y intercambia di idea con ta skirbi e obra. Participantenan ta sigui skirbi na cas den siman.
Esaki ta un curso den cuadro di Lifelong learning na Biblioteca Nacional Aruba. Registracion ta posibel via info@bibliotecanacional.aw, tambe pa pidi mas informacion. Costo ta 125 florin pa persona.
Schrijfcoach Byande van Andel ta duna un presentacion dialuna awor pa splica kico un schrijfcoach ta haci. Ademas e ta demostra kico participantenan di un curso skirbimento por spera.Esaki ta tuma lugar na biblioteca na Playa di 5or y mey pa 7or. Ta posibel pa registra pa e curso cu ta cuminsa dia 4 di mei e anochi aki.
Bishitantenan ta traha riba algun ehercicio cortico pa por haya un idea kico skirbimento creativo ta encera. Un ehercicio pa un mail formal (di compañía) y tambe un tarea creativo pa expresa bo mes den idioma di bo curason. Bo ta bon bini na e encuentro aki, esaki ta gratis.
‘De Schrijfcoach Aruba’ houdt op maandag 18 april een voorlichtingsmiddag in de Biblioteca National Aruba te Madurostraat. Op deze avond kan men aan de hand van praktische oefeningen ervaren wat De schrijfcoach Aruba doet. Zo zal Byande van Andel een zakelijke mail met het publiek oefenen en volgt er ook een creatieve schrijfopdracht die een ieder ‘in-de-taal-van-zijn-hart’ (Papiamento, Engels, Nederlands of welke andere taal ook) kan schrijven. De tijd is van 17.30 – 19.00 uur (van 5.30 -7 PM)
Plaats: BNA- Oranjestad. Voertaal: Nederlands, Papiamento


text:
ORANJESTAD (AAN): Den e sala di Biblioteca Nacional a tuma lugar e programa reconocemento di Heroe. E anochi aki tabatin e presentacion di Dr. Valika Smeulders (Corsou) “Heroenan di Resistencia”, Drs Mirto Laclè ‘Diseñado di Carnaval como Heroenan Cultural’, Festus Bargues ganador absolute di Manic Monday, y e tributo na Rufo Odor, Bruno Stamper, Ernesto Rosenstand, Lio Booi.
Tambe a tene un homenahe na John-John Flemming y e Director DCA señor Siegfried Dumfries a haci entrega di plakaat na John-John Flemming. Na final di e gran anochi aki a tene un brindis.


text:
Cu topiconan relevante manera Online Marketing, Social Media, Entrepreneurship y Mobile Marketing 4 orador international lo presenta den e sala di Renaissance Convention Center diasabra 25 di Maart proximo.
Despues di un exitoso edicion na aña 2014 e seminario aki lo tuma lugar riba peticion di hopi persona.
For di Estados Unidos e famoso Brian Carter di The Carter Group lo elabora e.o riba con pa adapta bo mercadeo pa personanan cu ta bishita bo website of facebook page riba telefon of tablet.
Esaki ta importante debi cu mayoria usuario ta nabega riba internet via nan telefon y no via computer.
Brian tin 18 aña di experiencia cu clientenan grandi manera NBC y Microsoft. Brian a aparece den varios medio di comunicacion imporante manera The Wall Street Journal, Bloomberg y hopi otro.
Despues di a impresiona un publico grandi cu su forma energetico di presenta sr. Ramon Ray for di New York lo ta bek na Aruba pa duna e ultimo desaroyonan den e mundo di social media manera e.o. Facebook Live, Snapchat, Stories y hopi mas. Tambe e lo enfoca riba con pa midi pa exito riba social media.
Ramon Ray ta un “Best-Seller” autor hopi solicita y recientemente a caba di presenta n’e conferencia grandi di SXSW na Texas.
Lo tin hopi otro orador di Caribe y Aruba tambe cu lo delibera riba e topiconan aki den e mundo digital. Despues di cada presentacion lo tin oportunidad pa pregunta y debate entre expertonan local.
Pa registra por cumpra ticket na Office Systems Aruba y online via www.e-aruba.com. Tin prijs general y prijs pa studiante.


text:
Dos persona deteni pa arma di candela den nan poder
Willemstad Curacao: Den kuadro di e tareanan di e Task Force di arma di kandela, djasabra 11 di novèmber 2017 entre 12.45 or e...
Persona cu arma di candela den su poder a keda deteni
Willemstad Curacao: Djabièrnè 17 di novémber 2017, alrededor di 14.05 or, sentral di polis a dirigí e tim di Mantenshon di órden Públiko na...
Curacao: Detencion di cinco persona pa traficacion di hende
Willemstad Curacao: Djasabra 11 novèmber 2017, alrededor di 09.03 or, Sentral di Polis a haña notifikashon ku un kantidat di persona a baha for...
Cinco persona deteni a confisca arma y droga
Willemstad Curacao: Djárason 9 di novèmber 2017, alrededor di 23.30 or, un patruya ku tabata patruyando den bario di Suffisant a kontrolá kuater hòmber...
Persona kier a tira su curpa for di Juliana Brug
Willemstad Curacao: Un persona kier a bula e brug di Juliana diaranson anochi lat hendenan ku tabata subi Juliana brug mester a para pa...
Atraco arma na Tire Tire na Saliña
Willemstad Curacao: Outoridatnan mester a bai area di Salinja kaminda e negoshi Tire Tire ta ubika. Akinan 2 tipo a drenta kara tapa i...
Ladronnan a horta truck carga cu cerbes y kentel den un...
Willemstad Curacao: Tiponan a horta asina un truk grandi for di un toko chines riba winston churchilweg pa despues lora drenta Hispanolaweg i dor...
Curacao: Entrada hudicial a gara varios dama ilegal
Willemstad Curacao: Djaweps 2 novèmber 2017 alrededor di 14.30 or Tim di Mantenshon di órden Públiko General a tene un entrada hudisial den un...
Video: Curacao: Asesinato na Mahuma
Diabierna atardi autoridad ta keda informa cu na Mahuma tin un caso di asesinato unda e persona ta benta riba di caminda. Video Cortesia Direct...
Dos detenshon i arma di kandela konfiská
Willemstad Curacao: Djaweps 2 novèmber 2017 alrededor di 01.14 or Sentral di Polis a risibí notifikashon ku dos tipo ta purba di hòrta un...
Homber condena bida largo den prizon na Curacao a bay Hulanda
Willemstad Curacao: Ketu bai tin un limpiesa tumando lugá den e sentro di korekshon Kòrsou na Koraal Specht unda ta mandando vários di e...
Curacao: Operacion pa combati arma di candela ilegal varios detencion a...
Willemstad Curacao: Den kuadro di e tarea ku e ‘Task Force Vuurwapen’ tin, djadumingu 29 pa djaluna 30 di òktober 2017 entre 23.30 or...
Zr. Ms. Zeeland ta para un cargamento di droga den lama...
E Dash-9, e avion di patruyahe di Warda Costa di Caribe Hulandes. riba e anochi di 29 di october a detecta un 'go fast'...
Control grandi a gara varios persona cu arma di candela
Willemstad Curacao: Djasabra 28 pa djadomingo 29 di òktober 2017 entre 10.00 or di anochi pa 07.00 or di mainta e tim di matenshon...
Boy Thode a contrae matrimonio na Las Vegas
WILLEMSTAD, Curacao- Diabierna tabata na Aruba, e cantante masha stima di Corsou, Sr. Boy Thode. E tabata na Aruba como invitado special na un...
Entrada hudicial dos persona deteni y basta arma di candela y...
Willemstad Curacao: Djabièrnè 27 òktober 2017, den oranan di mainta polis a detené dos(2) hòmber sospechoso relashoná ku algun kaso di menasa ku arma...
Auto a dal peaton mata na Curacao
Willemstad Curacao: Djárason 25 òktober 2017, alrededor di 12.03 or, Sentral di Polis a risibí notifikashon di un aksidente di tráfiko ku a tuma...
Entrada hudicial na ENNIA Caribe relaciona cu caso Saffier
WILLEMSTAD, Curaçao- Den cuadro di e investigacion Saffier, hues comisario encarga cu tratamento di casonan penal, a duna ordo pa haci un entrada hudicial...
Warda Costa a acerca Skuchami despues di e pasada di horcan...
Dia 28 di April 2000, Stichting Perspektiva i Sosten Integral -Skuchami a wordo funda cu e meta pa mehora e cuido spiritual na Corsou....
Film di hobennan arma den auto ta tira, ta simbolo di...
WILLEMSTAD- Na Corsou tin un video ta circulando ariba Whatsapp y Facebook, unda por mira cuater hoben arma coriendo rond, ta carga nan arma...


text:
Un concurso di Miss Venezuela den decadencia ta refleha e situacion...
CARACAS, Venezuela- Miss Venezuela ya no ta e mesun certamen di beyesa como di nostalgia, refleho television di e pais cu tabata y esun...
Gobierno Venezolano ta retene paspoort di cantante Venezolano “Nacho”
CARACAS, Venezuela- E cantante Venezolano "Nacho" a denuncia a trabes di rednan social cu su paspoort ta den beslag na Venezuela. Den un video...
Kendall Jenner su bisti di gala pa Festival di Cannes a...
Kendall Jenner kisas a cana ariba e “red carpet” na e Festival di Cannes den un bunita bisti, ondulante parecido na un klechi ahusta...
“Paradise Papers” ta revela cu Shakira a transfer 36 miyon dollar...
E cantante Colombiano ta entre e artistanan y politiconan vincula den e scandal di paraiso fiscal. Shakira, cu ta biba na Barcelona cu su casa,...
Selena Gomez ta ofrece su prome entrevista despues di su transplante...
Selena Gomez a sigura cu su amiga Francia Raisa a salba su bida ora cu e la dun'e su riñon na comienso di aña....
Miembro di banda di pop popular di Corea del Sur haya...
SEOUL, Corea del Sur- Miembro di un di e bandanan di mucha hombernan hoben a fayece diripiente. Jonghyun, cual nomber completo ta Kim Jong-hyun, tabata...
Prinses Japones ta renuncia na tur cos pa amor
TOKYO, Japon- Princes Mako di 25 aña, lo renuncia na su dinastia pa otro aña casa cu Kei Komuro, un mucha homber cu el...
Truco simpel pa fria bo refresco super friu
Riba dianan super calor, un refresco por haci milager. Un simpel truco por percura pa dentro di algun minuut bo por tin un bleki...
Tattoo pa e hende muhe moderno
Poco poco nos hende muhenan ta rompiendo barera. Si antes tattoo tabata algo cu solamente hende homber tabata haci, mas y mas hende muhenan...
Cambia di color di iris lo tarda solamente 30 seconde
SAN JOSE, Costa Rica - E oftalmologo Costaricense, Claudio Orlich, a anuncia cu e laser cu ta permiti e cambio di color di e...
Delincuente “mas netchi di mundo” ta debuta den mundo di moda
MILAN, Italia- E Mericano, Jeremy Meeks, conoci pa ta e “delincuente mas netchi di mundo”, tabata presente den e Siman di Moda di Milan...
Diana Bikker a gana Señora Turismo y Personalidad na Jamaica
Aruba sigur ta keda triunfa den e area di beyesa internacional. Nos a ricibi e grato noticia cu Diana Bikker, kende a competi na...
Chris Cornell, vocalista di Soundgarden, ta comete suicidio
Vocalista di e banda di Rock, Soundgarden a comete suicidio diaranson, despues di a termina un concierto na Detroit. E banda tabata di gira...
Herencia di Prince lo wordo reparti entre su rumannan
MINNESOTA, Merca- Un hues di Minnesota a determina cu e seis rumannan di e cantante di pop Mericano, Prince lo ricibi su gran fortuna,...
Con pa haci e curpa limpi di e energia di exparehanan
Mundo ta wordo maneha atrabes di relacionnan social, no solamente cu bo mes, sino cu e personanan cu ta rond di nos; esakinan ta...
Joy- Anna Duggar ta drenta enlace matrimonial
ARKANSAS, Merca- Fansnan di TLC dialuna anochi lo tin wak un otro yiu muhe di Jim Bob y Michelle Duggar drenta enlace matrimonial, den...
Con pa bisti e saya “pencil” si bo ta curvy
Bisti un saya “pencil”, of “bottle”, por parce un poco dificil pa damanan curvy (damanan yen of xl). Si bo ta di e grupo...
Chayanne ta agrega musica urbano como evolucion di su estilo di...
SAN JUAN, Puerto Rico- E Portoriqueño Chayanne ta subi e trein di musica urbano hunto cu su compatriota Wisin, cu su tema mas recien...
Realesa Britanico a acudi na e casamento di Pippa Middleton
Diasabra, Pippa Middleton, ruman mayor di Catherine, Dukesa di Cambridge, a drenta enlace matrimonial, den un misa di un area rural Ingles, rondona door...
Nick Carter di Backstreet Boys ta nenga e acusionnan di violacion
CALIFORNIA, Merca- E musico Nick Carter, miembro di e famoso grupo pop Backstreet Boys, diaranson a nenga e acusacionnan di violacion den su contra....


text:
Kralendijk - Den mi ròl komo gezaghebber mi ta para riba e partidonan i mi ta vigilá interes general di pueblo di Boneiru i e ròl ku BIA ta desplegá den esaki. Ta di esensial importansia ku tur partido enbolbí ta disponé di e informashon korekto ku ta bai tokante nombrashon di dos miembro di e Hunta di Komisario di BIA i e direktor statutario un biaha mas den nan funshon.
Komo gezaghèber mi ta haña importante pa duna klaridat tokante esaki i pone e echonan un tras di otro.
Gezaghebber ta representá Kolegio Ehekutivo (komo e úniko akshonista) den reunion general di akshonista di BIA. Na e momentunan aki nombrashon di 2 di e 3 miembronan di e Hunta di Komisario ta e kaso. Pa e di 3 miembro mester atraé un kandidato nobo. Tambe t’asina ku e término di kontrato di e direktor statutario entre tantu a vense. E miembronan di e Hunta di Komisario a pone nan funshon na disposishon i nan ta kandidato pa un periodo nobo ku lo ta nan último periodo komo tal.
Segun e sifranan tentativo di BIA resultadonan finansiero positivo a keda alkansá den e aña komersial 2016. Danki na e proseso di maneho i e enfoke renobá ku tabata i ta dirigí riba e.o. maneho di gastu, hisa produktividat, atkirí mas pasahero – no opstante e kapasidat di stul ku ta bahando - , generá mas tráfiko aereo na aeropuerto i hisa siguridat i e eksigensianan di siguridat, BIA ta kumpli ku e ouditorianan internashonal severo riba e tereno aki.
Mirando e prestashonnan menshoná aki riba di BIA kontinuidat ta deseabel i nesesario. Pa motibu di e koperashon ku Ministerio di Infrastruktura i Medio Ambiente e último añanan a hasi invershon den e pista di aterisahe, e tóren di
kontròl nobo i siguridat. Esaki ta bon tambe pa invershonnan ku ta na kaminda. BIA tin bon nòmber den esfera internashonal di aviashon. Salbaguardiá e kontinuidat i e reputashon internashonal di BIA ta puntonan di lansa pa mi komo gezaghèber.
E siman binidero mi lo entregá un proposishon na nos Kolegio Ehekutivo relashoná ku loke mi a trese dilanti aki riba. Mi ta supliká tur partido enbolbí pa warda riba mi proposishon na interes di e posishon ekonómiko di Boneiru, e reputashon internashonal di BIA i e reputashon personal di esnan enbolbí.


text:
E muchanan di Colegio Santa Theresita na San Nicolas a disfruta masha hopi mes di e klas di cantamento cu Shirma Rouse a duna nan prome di subi escenario di Caribbean Sea Jazz Festival. Tur aña e festival ta percura pa su artistanan duna un contribucion den forma di workshop na nos hubentud.
Shirma lo actua diasabra anochi den e festival na Renaissance Plaza y e espectiva ta hopi grandi ya cu el lo haci un homenahe special na Aretha Franklyn.
Shirma Rouse ta naci na Corsou y ta biba na Hulanda. e tin un carera super exitoso como cantante di coro pa artistanan grandi manera Chaka Khan, Michael Bolton, alain Clark, Candy Dulfer y tambe pa Anouk den e Festival di Eurovision.